Triem
In triem, nei it Ingelske file, is in folsleine rige koades fan gegevens dy't ferwurke binne troch in kompjûter en wurdt meast fêstlein op in optyske of magnetyske skiif. Troch it bewarjen fan de kompjûterkoades yn triemmen kinne programma's en gegevens langere tiid foar in kompjûter beskikber bliuwe.
Foar it Ingelske begryp "computer file" hat de Wikipedy keazen foar de oersetting "triem" ynstee fan "bestân". Soks om de folgjende redenen:
- de oersetting mei "triem" is in streekrjochte oersetting út it Ingelsk wei nei it Frysk ta.
- by de oersetting fan it Ingelsk nei it Nederlânsk ta, hat it begryp de OARDERING fan it Ingelske begryp ferlern. Sa'n oardering is by in kompjûter no ienris tige wichtich. It Nederlânske wurd "bestand" is mear in mannichtewurd.
- om "bestân" brûke te kinnen, moat dat germanisme fia it Nederlânsk liend en ferfryske wurde. Wêr’t de Nederlanners it wol brûke, hawwe krekt dy Dútsers it foar dizze betsjutting fersmiten.
Foarbyld
Jo binne mei jo e-blêder (browser) op it webstee fan in makelder. It bedriuw hat yn syn bestân in protte keaphuzen en in wat lytser bestân oan bedriuwsgebouwen. It giet dêrby om mannichten. De makelder hat, om fia it webstee yn koarte tiid in beskaat hûs of gebou fine te kinnen, alles yn kompjûtertriemmen (nul-/ienkoades) fêstlein. Sa soe er in gegevenstriem fan syn huzen yn Ljouwert, dy fan súd-Fryslân, dy fan noard-Fryslân ensfh. hawwe kinne. As jo by dy makelder in pear huzen “ynlade” wolle, meitsje jo op it webstee in kar út it huzebestân. De kedizer (provider) set de gegevens yn nul-/ienkoades yn in triemke, om dat yn jo eigen kompjûter te laden en te bewarjen. Mochten jo alle dagen by ferskate makelders op dizze wize huzen ynlade dan hawwe jo op jo fêste skiif in grut bestân oan huzen, mar om dy fine te kinnen binne se bewarre yn ferskate triemmen en triemkes.